黄庭坚
毁璧
毁璧兮陨珠，执手者兮问过。
爱憎兮万世一轨，居物之忌兮，固常以好为祸。
羞桃肴兮饭汝，有席兮不嫔汝坐。
归来兮逍遥，采云英兮御饿。
淑善兮清明，阳春兮玉冰。
畸於世兮天脱其撄，爱骨人兮冥冥。
弃汝阳侯兮遇汝曾不如生，未危可以去兮殆而其雏婴，众雏羽翼兮故巢倾。
归来兮逍遥，西山浪波何时平。
山涔涔兮猿鹤同舍，瀑垂天兮雷霆在下。
云月为昼兮风雨为夜，得意山川兮不可绘画。
寂寥无朋兮去道如咫，彼生坎兮可谢。
归来兮逍遥，增胶兮不聊此暇。